**Eierstrategi for Indre Østfold Krisesenter IKS**

Strategi for perioden 2015 - 2018

**15.10.14**

Innhold

[Innledning 2](#_Toc396809994)

[Eierstrategier overfor Indre Østfold Krisesenter IKS 3](#_Toc396809995)

[Hensikt 3](#_Toc396809996)

[Kjernevirksomhet 3](#_Toc396809997)

[Forutsetninger 4](#_Toc396809998)

[Styringsprinsipper 4](#_Toc396809999)

[Økonomi 4](#_Toc396810000)

[Utvikling 5](#_Toc396810001)

# Innledning

Representantsmøte

Representantskapet for Indre Østfold Krisesenter IKS vedtok 15.11.13 å nedsette et strategiutvalg for utarbeidelse av eierstrategi for selskapet:

1. *Det nedsettes et strategiutvalg som utarbeider en eierstrategi for selskapet*
2. *Arbeidet med eierstrategi tar opp i seg evalueringen av eierstyringen og signalene fra høringsarbeidet rundt krisesenterstrukturen i Østfold*
3. *Strategiutvalget består av*

* *Representantskapsleder (Kari Pettersen)*
* *Virksomhetsleder fra en av eierkommunene (Hege Bakke)*
* *Styreleder (Torrey Tvete)*
* *Daglig leder (Kari-Mette Fjell)*
* *Prosjektleder fra prosjekt eierskap (Åsmund Kobbevik)*

1. *Endelig eierstrategi behandles i representantskapet høsten 2014*

Arbeidsgruppen

Det ble gjort et par endringer ved gruppesammensetningen:

* Av hensyn til vertskommunens særskilte rolle erstattet rådmannsgruppen Hege Bakke med Rita Sletner (Avdelingsleder, Nav, Eidsberg kommune).
* I løpet av perioden trådte Martha Hersleth Holsen inn i styrelederrollen.

Prosess

Strategiutvalget møttes første gang 05.02.14 for å forfatte et brev til Barne-, likestillings- og inkluderingsdepartementet, med henstilling om å endre finansieringsordningen for ROSA-brukere. Møtet ble understøttet av konsulent Kaare Granheim fra Agenda, som tidligere har lagt frem rapport om krisesenterstruktur i Østfold.

Strategiutvalget fortsatte sine møter fra juni 2014. Følgende aktiviteter har inngått i arbeidet:

* 3. juni Møte i strategiutvalget
* 11. august Møte i strategiutvalget
* 19. august Møte med barnevernledere. Gjennomgang av utkast til samarbeidsavtale.
* 27. august Møte med NAV-ledere. Gjennomgang av utkast til samarbeidsavtale.
* 29. august Møte i strategiutvalget
* 10. september Møte i strategiutvalget
* 22. september Eiermøte
* 15. oktober Møte i strategiutvalget

Eierstrategiprosessen har ledet frem til utarbeidelse av et eierstrategidokument, en ny selskapsavtale som bygger på strategien, samt en samarbeidsavtale som regulerer selskapets og kommunenes tangerende tjenester og virksomheter.

# Eierstrategier overfor Indre Østfold Krisesenter IKS

## Hensikt

Krisesenteret skal oppfylle de krav som er gitt deltakerkommunene i lov om kommunalt krisesentertilbud (Lov av 2009-06-19 nr. 44, Krisesenterlova) med de begrensninger eventuelle retningslinjer fra kommunene gir.

Gjennom Indre Østfold Krisesenter skal kommunene sørge for et tilbud som skal kunne benyttes av kvinner og deres barn, som er utsatt for vold eller trusler om vold i nære relasjoner, og som har behov for rådgiving eller et trygt og midlertidig botilbud.

Krisesenterets motto har siden starten vært: Ekte kjærlighet, fri fra vold. Vold forstås som «enhver handling rettet mot en annen person som gjennom denne handlingen skader, smerter, skremmer eller krenker, får den personen til å gjøre noe mot sin vilje eller å slutte å gjøre som den vil[[1]](#footnote-1)».

Krisesenterets arbeid skal bygge på erkjennelsen av at vold «frarøver makt og mulighet til å ivareta seg selv og bevare sin selvaktelse og stolthet, samt frarøving av mulighet til å ta vare på tredje part (barn, foreldre eller andre en er glad i)[[2]](#footnote-2)». Et velfungerende krisesentertilbud er altså ikke bare av individuell betydning, men også av stor samfunnsøkonomisk verdi[[3]](#footnote-3).

Opprettelsen av et interkommunalt krisesenter gir nødvendig dimensjonering for å yte et mer kostnadseffektivt døgntilbud og samle kompetanse på fagområdet. Ved siden av å oppnå stordriftsfordeler, vurderes det som lettere å kunne skjerme brukerne med et regionalt tilbud, fremfor lokalt.

Indre Østfold Krisesenter IKS gir ikke tilbud til menn. Her kjøper eierkommunene for tiden tjenester av Fredrikstad Krise- og incestsenter.

## Kjernevirksomhet

I henhold til krisesenterloven skal tilbudet gi brukerne støtte, veiledning, hjelp til å ta kontakt med andre deler av tjenesteapparatet, og skal omfatte:

a) et gratis, helårs, heldøgns, trygt og midlertidig botilbud

b) et gratis dagtilbud

c) et helårs og heldøgns tilbud der personer kan få råd og veiledning per telefon

d) oppfølging i reetableringsfasen

Indre Østfold Krisesenter utvikler og regulerer sine tiltak i samspill med eierkommunene.

## Forutsetninger

Enkeltpersoner kan vende seg direkte til krisesenteret uten henvisning.

Indre Østfold Krisesenter skal gi hjelp til alle som henvender seg, uavhengig av bosted. Krisesenteret skal primært gi hjelp til eierkommunenes innbyggere, og i den grad det er mulig også gi hjelp til andre.

Styret skal, innenfor de rammer som er gitt, sørge for at krisesenteret har god kvalitet på tilbudet. God kvalitet kjennetegnes blant annet ved individuell tilrettelegging og ved at de ansatte har kompetanse til å møte brukernes særskilte behov.

Tilbudet skal tilpasses barnas behov, og deres rettigheter etter annet regelverk skal ivaretas.

Eierne legger vekt på at tilbudet ved krisesenteret er en del av den kommunale tiltakskjeden.

Det er eierkommunenes ansvar å sørge for at personer som er utsatt for vold eller trusler om vold i nære relasjoner, får en helhetlig oppfølging gjennom samordning av tiltak mellom krisesentertilbudet og andre deler av tjenesteapparatet.

Samordningen mellom krisesenteret og eierkommunene er regulert i en egen samarbeidsavtale, som beskriver ansvars- og oppgavefordelingen nærmere.

## Styringsprinsipper

Representantskapet er Indre Østfold Krisesenter sitt eierorgan. Representantskapet består av 2 eierrepresentanter fra hver kommune, oppnevnt av kommunestyret.

Et grunnleggende prinsipp for stemmefordelingen i representantskapet knyttes til de forpliktelser eierne har i selskapet: Store forpliktelser skal gi stor innflytelse. Dette er ordnet ved at kommuner under 10 000 innbyggere har 1 stemme hver og kommuner over 10 000 har 2 stemmer hver.

De valgte representanter skal ivareta kommunens interesser gjennom aktiv deltakelse i representantskapet. Hver eierrepresentant har ansvar for å rapportere til sitt kommunestyre og innhente kommunestyrets syn på aktuelle saker.

Det skal avholdes årlige eiermøter. Eiermøtene benyttes til å innhente informasjon fra virksomheten, drøfte selskapets rammebetingelser og gi styringssignaler.

Møteplasser mellom selskapet og tjenesteapparatet i kommunene er regulert i samarbeidsavtalen.

## Økonomi

Det forutsettes at selskapet har en finansforvaltning som sikrer lave finansieringskostnader og god likviditet. Eierne ser det somhensiktsmessig at selskapet bygger opp en likviditet på opptil 3 måneders drift for å demme opp for svingninger.

Evt. budsjettøkning ut over lønns- og prisvekst for kommende budsjettår skal bringes frem for eierne på et eiermøte i forkant av høstens representantskapsmøte.

Det opprettes en egen driftskonto for å kunne gi nødvendig akutthjelp til brukere i tider på døgnet da det ordinære hjelpeapparatet er stengt.

Krisesenteret vil refundere Eidsberg kommune merkostnader[[4]](#footnote-4) som vertskommune. Merkostnadene er ment å dekke kostnader tilknyttet tjenester gitt til beboere som ikke er bosatt i eierkommunene, men som har en lovhjemlet rett til et krisesentertilbud[[5]](#footnote-5). Forventede merkostnader innarbeides i budsjett og avregnes ved årets slutt.

Krisesenteret jobber primært for at brukerne skal bosettes i opprinnelseskommunen. Dersom det ikke lar seg gjøre, forventes det at krisesenteret arbeider med å få til en jevnt fordelt bosetting mellom eierkommunene når beboere skal reetableres i regionen. Samarbeid om anskaffelse av bolig er nærmere bestemt i samarbeidsavtalen (jf. pkt. § 2 d).

Det legges inn en ny fordelingsnøkkel mellom eierne, som tar høyde for administrative grunnkostnader. I 2014 var eiernes nettobidrag nærmere 7 millioner kroner. Det foreslås at 10 % av kommunenes totale finansieringsbidrag fordeles likt mellom kommunene.

Ny fordelingsnøkkel blir da som følger

1. Grunnbeløp. Hver av eierne, betaler et likt grunnbeløp som til sammen utgjør 10 % av eiernes netto kostnader.
2. Etter innbyggertall. De øvrige kostnadene fordeles etter innbyggertall.

## Utvikling

Eierkommunene vil i neste 4-årsperiode ha et særskilt fokus på følgende i krisesenterets funksjon og tjeneste.

1. Fagutvikling
   1. Krisesenteret som kompetansesenter for kommunene
   2. Hvordan kan kommunene og krisesenteret samarbeide om forebyggende arbeid?
   3. Hvordan fungerer krisesenteret som del av den kommunale tiltakskjeden?
   4. Hvordan møter krisesenteret brukere med rus- og psykiatriproblemer?
   5. Videreutvikling av nødvendig kompetanse
2. Styrets særskilte oppfølgingsansvar
3. Arbeide for endring av finansieringsordningen for ROSA-brukere (ofre for menneskehandel)
4. Understøtte en samordnet fordeling av ROSA-bruker mellom de ulike krisesentrene i landet
5. Etablere en god praksis knyttet til refusjonsordningen for vertskommunens merkostnader
6. Dokumentasjon av bosettingsmønster ved reetablering
7. Vurdering av overgangsboliger som mulig tiltak
8. Vurdere bemanningsplanen ved Krisesenteret

Utviklingsarbeidet vil drøftes ved de faglige og administrative møteplasser som samarbeidsavtalen legger opp til.

Krisesenteret rapporterer på utviklingsområdene gjennom årsrapporter og på eiermøter.

1. Meningen med volden, Per Isdal, 2000 [↑](#footnote-ref-1)
2. Kari Martinsen [↑](#footnote-ref-2)
3. Vista analyse, 2012, Rapport: Samfunnsøkonomiske kostnadene av vold i nære relasjoner. Overslaget viser at det koster samfunnet mellom 4,5 og 6 milliarder kroner årlig. [↑](#footnote-ref-3)
4. Merkostnader er knyttet til tjenester som sosialhjelp, stønad til livsopphold, bosetting og andre omsorgstjenester. Dette kan anslås til 4-500 000,- årlig. [↑](#footnote-ref-4)
5. Dette er ROSA-brukere (ofre for menneskehandel) og kvinner som kommer fra andre steder i landet på grunn av sikkerhetssituasjonen. [↑](#footnote-ref-5)